钦定古今图书集成/明伦汇编/皇极典/第249卷 > 册府元龟 > 《惜时疏》前人
## 钦定古今图书集成/明伦汇编/皇极典/第249卷 > 册府元龟 > 《惜时疏》前人

夏至，阳之极也，而一阴生；冬至，阴之极也，而一阳生。
故盛衰之相承，治乱之相生，天地之常经，自然之至
数也。其在《周易》，泰极则否，否极则泰，丰亨宜日中。孔
子传之曰：“日中则昃，月盈则食。”天地盈虚，与时消息，
而况于人乎？况于鬼神乎？是以圣人当国家隆盛之
时，则戒惧弥甚，故能保其令闻，永久无疆也。凡守太
平之业者，其术无他，如守巨室而已。今人有巨室于
此，将以传之子孙，为无穷之规，则必实其堂基，壮其
柱石，彊其栋梁，厚其茨盖，高其垣墉，严其关键。既成，
又择子孙之良者，使谨守之，日省而月视，欹者扶之，
弊者补之，如是则虽亘千万年无颓坏也。夫民者，国
之堂基也；礼法者柱石也；公卿者栋“梁也；百吏者，茨盖也；将帅者，垣墉也；甲兵者，关键也。是六者不可不
朝念而夕思也。”夫继体之君，谨守祖宗之成法，苟不
隳之以逸欲，败之以谗謟，则世世相承，无有穷期。及
夫逸欲以隳之，谗謟以败之，神怒于上，民怨于下，一
旦涣然而去之，则虽有仁智恭俭之君，焦心劳力，犹
不能救陵夷之运，遂至于颠沛而不振。呜呼！可不鉴
哉！今国家以此承平之时，立纲布纪，定万世之基，使
如南山之不朽，江河之不竭，可以指顾而成耳。失今
不为已，迺顿足扼腕而恨之，将何益矣！《诗》云：“我日斯
迈，而月斯征。夙兴夜寐，无忝尔所生。”时乎时乎！诚难
得而易失也。